РЕГЛАМЕНТ (ЕС) 2020/192 НА КОМИСИЯТА

от 12 февруари 2020 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от прохлораз във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) от прохлораз са определени в приложение II и в част Б от приложение III към Регламент (ЕО) № 396/2005.

(2) В съответствие с член 12, параграф 1 от Регламент (ЕО) № 396/2005 (2) Европейският орган за безопасност на храните („Органът“) предостави обосновано становище относно съществуващите МДГОВ за посоченото активно вещество. Органът предложи да се измени определението за остатъчно вещество от сумата от прохлораз (BTS 44595 (M201—04) и BTS 44596 (M201—03), изразена като прохлораз. Органът установи наличието на риск за потребителите по отношение на МДГОВ за цитрусови плодове, киви, банани, манго, ананаси и черен дроб от говеда. Поради това е целесъобразно тези МДГОВ да бъдат намалени до границата на определяне (LOD) или до нивото, установено от Органа. Органът препоръча намаляване на МДГОВ за чесън, шалот/дребен лук, марули и салатни растения, тученица, тревисти растения и ядливи цветя, грах, ленено семе, слънчогледово семе, семена от рапица, ечемик, овес, ориз, ръж, пшеница, кафе на зърна, билкови настойки от цветове, листа и стръкове, корени, подправки, захарно цвекло (корени), говеда (мазнина, бъбреци), мазнина от еднокопитни и черен дроб от домашни птици. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 със стойностите, установени от Органа. Органът стигна до заключението, че по отношение на максимално допустимите граници на остатъчни вещества по Кодекс алиментариус (CXL), определени за кумквати, личи, пасионфрут/маракуя, бодливи круши/кактусови плодове, звездни ябълки, виржинска хурма, авокадо, папая, нарове, черимоя, гуава, плодове от хлебно дърво, дуриан и бодлива анона, не е налична част от информацията във връзка с новото определение на остатъчното вещество и е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 на равнищата на съществуващите CXL. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(3) За продукти, върху които не е разрешено използването на въпросните продукти за растителна защита и за които не съществуват нива, при които е допустим вносът, или не съществуват МДГОВ по Кодекс алиментариус, МДГОВ следва да бъдат определени на конкретната граница на определяне или да се прилагат МДГОВ по подразбиране съгласно член 18, параграф 1, буква б) от Регламент (ЕО) № 396/2005.

(4) Комисията проведе консултации с референтните лаборатории на Европейския съюз за остатъчни вещества от пестициди относно нуждата да се адаптират някои от границите на определяне. За няколко вещества посочените лаборатории стигнаха до заключението, че поради промените в техническо отношение за някои продукти се налага да бъдат установени конкретни граници на определяне.

(5) Въз основа на обоснованите становища на Органа и като се вземат под внимание факторите, които са от значение за разглеждания въпрос, се приема, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(6) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(7) Поради това Регламент (ЕО) № 396/2005 следва да бъде съответно изменен.

(8) С цел да се позволи нормалното пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които има информацията, че се поддържа високо равнище на защита на потребителите.

(9) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Що се отнася до активното вещество прохлораз във и върху всички продукти освен цитрусови плодове, киви, банани, манго, ананаси и черен дроб от говеда, Регламент (ЕО) № 396/2005 продължава да се прилага във вида преди изменението му с настоящия регламент по отношение на продукти, произведени в Съюза или внесени в Съюза преди 4 септември 2020 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 4 септември 2020 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 12 февруари 2020 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Европейски орган за безопасност на храните; Review of the existing maximum residue levels for prochloraz according to Article 12 of Regulation (ЕС) № 396/2005 („Преглед на съществуващите максимално допустими граници на остатъчни вещества от прохлораз в съответствие с член 12 от Регламент (ЕО) № 396/2005“). EFSA Journal (Бюлетин на ЕОБХ), 2018; 16 (8): 5401.